Predkladacia správa

Návrh zákona o kontrole hraníc a pobyte cudzincov a o zmene a doplnení niektorých zákonov (ďalej len „návrh zákona“) sa predkladá na základe Plánu legislatívnych úloh vlády Slovenskej republiky na rok 2011. Úzke prepojenie hraničnej a pobytovej problematiky a príbuznosť oboch oblastí si vyžaduje zjednotenie právnych predpisov upravujúcich postupy služby hraničnej polície a služby cudzineckej polície, ktoré sú v súčasnosti upravené v dvoch zákonoch – zákone č. 48/2002 Z. z. o pobyte cudzincov a o zmene a doplnení niektorých zákonov v znení neskorších predpisov a v zákone č. 477/2003 Z. z. o ochrane štátnej hranice v znení neskorších predpisov. Uvedené oblasti sú úzko prepojené aj v európskej legislatíve a návrhom zákona sa predíde duplicitnej úprave v národnej legislatíve, nakoľko sa zabezpečí jednotné prebratie konkrétnych smerníc. 
 
Predložením návrhu zákona sú sledované najmä tieto ciele:
-          zjednotenie problematiky zabezpečovania kontroly hraníc s problematikou pobytu cudzincov do jedného právneho predpisu;
-           zabezpečenie súladu právnych predpisov SR s európskou legislatívou v oblasti vykonávania kontroly hraníc a pobytu cudzincov odstránením nedostatkov transpozície niektorých právnych aktov Európskej únie, a dosiahnutie úplnej kompatibility vo vzťahu k občanom Európskej únie, ich rodinným príslušníkom a k štátnym príslušníkom tretích krajín.
 
Návrh zákona upravuje pôsobnosť Policajného zboru pri zabezpečovaní kontroly hraníc a v oblasti pobytu cudzincov, práva a povinnosti štátnych príslušníkov tretích krajín, občanov Európskej únie a ich rodinných príslušníkov, ako aj iných osôb v týchto oblastiach. Súčasne zakotvuje aj podmienky vstupu, pobytu a vycestovania cudzincov z územia Slovenskej republiky, ktoré nie sú upravené  v Kódexe schengenských hraníc alebo medzinárodných zmluvách. Rovnako sa zaoberá podmienkami vydávania dokladov pre cudzincov a postupom pri evidencii cudzincov a kontrole pobytu.  Predmetom jeho úpravy sú ďalej aj podmienky a postup administratívneho vyhostenia a zákazu vstupu cudzincov, zaistenia štátneho príslušníka tretej krajiny a jeho umiestnenia v zariadení pre cudzincov, policajného prevozu, policajného sprievodu a leteckého tranzitu.
 
Návrhom zákone sa mení a dopĺňa aj zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov a zákon č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení neskorších predpisov.
 
Návrh zákona predpokladá zvýšené nároky na rozpočet verejnej správy, ktoré sú uvedené v doložke vybraných vplyvov. Návrh zákona nepredpokladá negatívne vplyvy na podnikateľské prostredie, životné prostredie, informatizáciu spoločnosti ani negatívne sociálne vplyvy.
 
Návrh zákona je v súlade s Ústavou Slovenskej republiky, zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.
 
Návrh zákona bol predmetom riadneho medzirezortného pripomienkového konania, ktorého vyhodnotenie je uvedené v prílohe. Návrh zákona bol prerokovaný dňa 6. júna 2011 Hospodárskou a sociálnou radou SR, ktorá súhlasila s návrhom zákona a odporučila ho na ďalšie konanie. Návrh zákona bol 28. júna 2011 prerokovaný v Legislatívnej rade vlády SR a uplatnené pripomienky sú v predkladanom návrhu zapracované.